dh-unibe/image-text_koenigsfelden-charters-post-1500 huggingface dataset:
Ich, Heinrich Gebner, ✳ den man nempt Suppenschmid, ✳ zuͦ Arow gesessenn, ✳ bekenn und thün künd, das ich umb mines besseren nutzen
willen, merern anligenden schadenn hie mit ze fürkomen, eines uffrechtenn, ✳ redlichen und immer waͤrenden, eehafften koüffes ✳ verkoüfft ✳ und für mich und alle min
erben ✳ ze koüffen geben hab ✳ dem from̄en, vesten ✳ Hans Uͦlrichen Zaͤchender, ✳ bürgere zuͦ Bern ✳ und diser zite hoffmeister̄n ze Künigssfelden, ✳ minem geliept₎ herren, zuͦ handen
dem hoff Künigssveldenn, allen nachkōmenden hoffmeistern, so ye zuͦ ziten ✳ uss bevelch und geheiss ✳ der gestrenggen, edlen, vesten, ✳ fürnēmen und wysen herren schültheis̄n
und rhaͤt zuͦ Bern, ✳ unssern gnedigen herren und ober̄n, als castvoͤgt₎, verwalthern ✳ und herren ires hoffes Künigssvelden ✳ allda sin werdent ✳ und des hoffes
Künigssvelden rent und gülte in nēmen, und der person, so disern brieffe mit irem küntlichen willen ✳ inhaben wird, ✳ zwey fiertel kernen gült ✳ rechts jerlichs boden zinsses,
so dan Werni Müller von Velthein ✳ jerlich und yedes jares insonders uff sant Martins tag ✳ nach bodenzinsses recht und gewonheit ✳ zinssen ist ✳ vonn sinem boümgartenn, ✳
ze Velthein ein gelaͤgenn, ✳ stosset hinab ✳ an des Traͤiers boümgarten, hinùff an die stras ✳ und an den andren boümgarten, ✳ der oüch des Mülles ist ✳ und zuͦ der mùli gehoͤrt. ✳ unnd
ist diser koüff geben und beschaͤchen ✳ um zehenthalben gülden unseren gnedigen herren von Bern waͤrung, ✳ deren ich ✳ also bar bezalt ✳ und früntlich vernuͤgt bin, ✳ desshalbenn
die koüffere ✳ und ir eewig nachkom̄en ✳ für mich und alle min erben quittierende. und uff soͤllichs gelob ich ✳ für mich und alle min erben, ✳ diss koüffs guͦtte und redliche ✳ werschafft
ze tragenn, ✳ wo das von noͤten sin wirt, ✳ und setzen also ✳ die koͤüffer, mine gnedigen herren und obern von Bern, ✳ irer gnaden amptlüth, so ye ze ziten allda zuͦ Künigssfelden sin werdent, ✳ und den hoffe Künigsvelden ✳ in guͦt, ruͤwig posses und gwerde ✳ diser zweyen fiertel kernen boden zinses, irer gnaden gefallen und guͦt bedüncken nach, ✳ der mit haben ze
schalten, walten, verkouffen, ✳ verthüschen ✳ als mit irem eignen guͦt, ungehindert von mir und minen erben. ✳ ich entzühe ouch mich aller ansprach ✳ und rechtünge ✳ disers zinses in krafft disers brieffes. ✳ des zuͦ urkünd ✳ und vester sicherheit ✳ hab ich, vermelter verkoͤüffer, mit flys gebetten und erbetten ✳ den ersāmen, wysenn Uͦlrichenn Zender, ✳ deser zit schültheissen zuͦ Arow, ✳ sin insigel, ✳ doch im unnd sinen erben unschedlich, für mich und mine erben haran ze henckenn, ✳ uns ze besagenn ✳ disers koüffes. ✳ unnd warent hieby als gezügenn und früntlich underthaͤdinger ✳ die ersāmen, ✳ wysenn Gabriel Meyer, statschriber, ✳ und Niclaüs Richener, der rhaͤten ✳ zuͦ Arow. ✳ der gebenn zinstags
nechst nach sant Gallen tag, ✳ in dem jar, als man zalt ✳ vonn der heilsāmen moͤntsch werdüng Jhesü Christi, ✳ unnssers gnedigenn erloͤsers, thüsennt fünffhündert ✳ drissig unnd
nün jare. ✳
Königsf. 957
Heini Gebner al̄s Sùpenschmid
umb 2 f₎ kernen gült
ewigs bod₎ zinsz
zuͦ Veldheim
25 ✳
Staatsarchiv
AARGAU
✳ K
✳ O 4 2 ✳